नौकरियों के लिए भारत, चीन से चुनौती : ओबामा  
ओबामा ने कहा कि उनका देश अच्छी नौकरियों के लिए भारत और चीन जैसी उभरती अर्थव्यवस्थाओं से कड़ी चुनौती का सामना कर रहा है।
अमेरिकी राष्ट्रपति बराक ओबामा ने कहा है कि उनका देश अच्छी नौकरियों के लिए भारत और चीन जैसी उभरती अर्थव्यवस्थाओं से कड़ी चुनौती का सामना कर रहा है। उन्होंने कहा कि वह शिक्षा और सामाजिक सुरक्षा के खर्चे में कटौती कर अमेरिकी नागरिकों का भविष्य गिरवी नहीं रखेंगे।  ओबामा ने फिलाडेल्फिया में एक कार्यक्रम के दौरान कहा, हम एक ऐसी दुनिया में रहते हैं जहां अमेरिका अच्छी नौकरियों के लिए चीन, भारत और ब्राजील जैसे तेजी से प्रगति करते देशों से कड़ी चुनौती का सामना कर रहा है। उन्होंने कहा, लंबे समय से हमसे कहा गया है कि इस प्रतिस्पर्धा को जीतने का सर्वश्रेष्ठ तरीका उपभोक्ता संरक्षण, स्वच्छ पर्यावरण कानून को कम करके आंकना और करोड़पति तथा अरबपतियों को कर में राहत देना था। ओबामा ने कहा, पिछले एक दशक से यही विचार चल रहा था और अब इसका सामना कीजिए, इसका बहुत ज्यादा फायदा नहीं हुआ। रिपब्लिकन पार्टी और व्हाइट हाउस के बीच राजधानी में चल रही बहस के संदर्भ में उन्होंने कहा, वाशिंगटन में एक महत्वपूर्ण बहस है कि घाटे को कम कैसे किया जाए, और मैं एक बात स्पष्ट कर दूं कि अपने वित्त मामलों से निबटना काफी मुश्किल है।